BG Официален вестник на Европейския съюз C 133/30

Становище на Европейския икономически и социален комитет относно „Предложение за решение на Европейския парламент и на Съвета за временна дерогация от Директива 2003/87/ЕО на Европейския парламент и на Съвета за установяване на схема за търговия с квоти за емисии на парникови газове в рамките на Общността“

COM(2012) 697 final – 2012/328 (COD)

2013/C 133/06

Докладчик: г-н PEZZINI

На 5 декември 2012 г. Съветът реши, в съответствие с член 192, параграф 1 от Договора за функционирането на Европейския съюз, да се консултира с Европейския икономически и социален комитет относно

„Предложение за решение на Европейския парламент и на Съвета за временна дерогация от Директива 2003/87/ЕО на Европейския парламент и на Съвета за установяване на схема за търговия с квоти за емисии на парникови газове в рамките на Общността“

COM(2012) 697 final – 2012/328 (COD).

Специализирана секция „Земеделие, развитие на селските райони, околна среда“, на която беше възложено да подготви работата на Комитета по този въпрос, повери изготвянето на становището на докладчика г-н Pezzini и прие своето становище на 29 януари 2013 г.

На 487-ата си пленарна сесия, проведена на 13 и 14 февруари (заседание от 13 февруари), Европейският икономически и социален комитет прие настоящото становище със 136 гласа „за“ и 3 гласа „въздържал се“.

1. Заключения и препоръки

1.1 Комитетът отново заявява своето убеждение, което впрочем е изложил и в други становища, че за борбата със световното изменение на климата и за конкурентоспособността на авиацията е от съществено значение да се намери всеобхватно решение относно схемата за търговия с емисии, заедно с функциониращо Единно европейско небе, както и набор от разпоредби, съответстващи на тези цели.

1.2 Ето защо Комитетът приветства инициативата, която предвижда мораториум върху прилагането на схемата за търговия с емисии (СТЕ) за авиокомпаниите, извършващи входящи или изходящи полети до и от Европейското икономическо пространство (ЕИП), в очакване на приключване на международните преговори.

1.3 ЕИСК обаче смята, че е от важно значение всички региони по света да се съгласят да намалят емисиите на CO2 за междурегионалните полети.

1.4 Комитетът подчертава произтичащите от това рискове за конкурентоспособността на въздушния транспорт. По време на този мораториум, предвиден да се въведе в Европейското икономическо пространство, на пътниците на полетите в рамките на Общността ще бъдат налагани такси, докато другите пътници ще бъдат освободени от тях.

1.5 Ето защо Комитетът призовава Съвета и Парламента, подкрепени от Комисията, да дадат силен тласък за вземане на бързо решение, основаващо се на глобален подход, като се избегнат несправедливи ощетявания и нарушения на конкуренцията, които вредят на развитието на конкурентоспособността и заетостта, в пълно противоречие с подкрепяната от всички стратегия „Европа 2020“.

2. Въведение

2.1 Европейската Директива 2008/101/ЕО, която включва и сектора на въздухоплаването, в това число превозвачите от държави извън ЕС, в европейската схема за търговия с квоти на емисии на CO2 (Схема за търговия с емисии) от 2012 г., беше преценена като валидна от Съда на Европейския съюз с решение относно иска на някои северноамерикански авиокомпании, които считаха, че европейските разпоредби нарушават различни международни споразумения (1).

2.2 Според Съда „прилагането на схемата за търговия с квоти за емисии по отношение на авиацията не нарушава нито разглежданите принципи на международното обичайно право, нито споразумението Открито небе“. Следователно европейското законодателство преследва целите на Протокола от Киото, който предвиждаше сключване в рамките на Международна организация за гражданско въздухоплаване на ООН (ИКАО) на споразумение за парниковите газове от въздушния транспорт.

2.3 В отговор на напредъка, постигнат в рамките на преговорите, и за да създаде благоприятна среда за тях, Комисията възнамерява да освободи временно неевропейските полети от Схемата за търговия с емисии (СТЕ).

2.4 Схемата за търговия с емисии понастоящем предвижда на компаниите, на които е наложено задължението, да намалят емисиите, да се отпускат кредити, еквивалентни на тоновете CO2 , които могат да произведат, като размерът на тези кредити намалява всяка година. На предприятията, които са успели да намалят емисиите повече от наложения праг, ще бъдат отпуснати различни кредити, които те ще могат да препродадат на онези, които са по-малко ефективни и имат повече нужда от тях. От 2012 г. Директивата относно СТЕ беше разширена и за авиационния сектор и за всички входящи или изходящи полети до и от европейско летище, и включва задължение за докладване на емисиите и участие в СТЕ, като крайният срок изтича през април 2013 г. за първото връщане на квоти.

2.5 За да се улесни постигането на всеобхватно споразумение в рамките на ИКАО, беше необходимо да се предвиди временна дерогация от европейската директива относно СТЕ, за да се гарантира, че няма да се предприемат мерки, приети преди 1 януари 2014 г., срещу операторите на въздухоплавателни средства, които не са спазвали изискванията за докладване и съответствие с директивата във връзка с входящите или изходящите полети до и от ЕС в рамките на авиационните дейности до или от летища извън ЕС.

2.6 Предложеният подход обаче би могъл да намали конкурентоспособността на европейския въздушен транспорт по отношение на международния точно в момент на рецесия на икономиката: „замразяването“ за една година на разпоредбите относно СТЕ, в очакване на международни разпоредби относно емисиите на въздушния транспорт (пазарен механизъм на световно равнище), няма да се прилага за въздушния транспорт в рамките на ЕС.

2.7 С цел да се избегнат подобни щети и нарушения на конкуренцията, Комитетът препоръчва тази дерогация да бъде само временна и да се прилага единствено по отношение на операторите на въздухоплавателни средства, които не са получили безплатно или са върнали всички предоставени квоти, във връзка с тези дейности през 2012 г. По същата причина тези квоти не би трябвало да бъдат вземани под внимание при изчисляване на съответните права.

3. Предложението на Комисията

3.1 С предложението за решение се цели: — да се преустанови отчитането на сроковете чрез временно отлагане на изпълнението на задълженията за търговия на емисии (СТЕ), наложени на операторите на въздухоплавателни средства, които ръководят входящи или изходящи полети до и от Европейското икономическо пространство (ЕИП); — да се гарантира, че няма да се предприемат мерки срещу операторите на въздухоплавателни средства, организиращи входящи или изходящи полети до и от ЕИП, които не спазват изискванията на Директива 2008/101/ЕО за докладване и за съответствие, въведени преди 1 януари 2014 г.; — да се продължи с цялостно прилагане на разпоредбите за СТЕ за полетите между летища, които се намират в рамките на ЕИП, в съответствие с общия ангажимент за борба с изменението на климата.

3.2 Освен това с предложението се цели да се избегнат нарушения на конкуренцията, като тази дерогация се прилага единствено по отношение на операторите на въздухоплавателни средства, които не са получили безплатно или са върнали всички предоставени квоти във връзка с тези дейности през 2012 г.

4. Бележки

4.1 В предишно свое становище Комитетът вече отбеляза, че за европейския авиационен сектор са от съществено значение: — цялостно решение относно търговията с емисии; — Единно европейско небе, което да функционира по най-добрия начин; и — подходящи разпоредби. „Създаването на Единно европейско небе е от основно значение за гарантиране на конкурентоспособността на авиационния сектор на ЕС на световния пазар“ (2), като се има предвид фактът, че авиационният сектор е важен икономически компонент на европейската икономика, със 748 милиона пътници годишно, с над 11 милиона тона превозени стоки, с принос за БВП от 359 милиарда и с над 5 милиона служители.

4.2 Ето защо Комитетът одобрява решението да се въведе мораториум върху прилагането на СТЕ за авиокомпаниите, които извършват входящи или изходящи полети до и от ЕИП, с цел да се стигне до приключване на международни преговори, но смята, че всички региони по света ще трябва да се съгласят да приложат СТЕ дори за своите междурегионални полети.

4.3 Комитетът подчертава рисковете за конкурентоспособността на европейския въздушен транспорт, до които това може да доведе. За периода, през който ще бъде в сила мораториумът върху СТЕ, на пътниците на полети в рамките на Общността ще бъдат налагани такси в резултат на справедливите изисквания от екологичен характер, докато пътниците от другите държави ще бъдат освободени от тях.

4.4 В светлината на изложените съображения Комитетът призовава да се намери бързо решение въз основа на цялостен подход, като се избегнат неоснователни щети и нарушения на конкуренцията: липсата на цялостно решение относно търговията с емисии безспорно би било пречка за европейския пазар, който би останал единственият подчинен на този вид разпоредби.

Брюксел, 13 февруари 2013 г. Председател на Европейския икономически и социален комитет Staffan NILSSON

(1) Съд на ЕС – Решение по Дело C-366/10 -Air Transport Association of America и др. срещу Secretary of State for Energy and Climate Change - Люксембург - 21 декември 2011 г.

(2) CESE 1391-2011, ОВ C 376, от 22.12.2011 г., стр. 38.